b'\n_START_ARTICLE_\nElektrinis gal\xc4\x85stuvas\n_START_PARAGRAPH_\nElektrinis gal\xc4\x85stuvas \xe2\x80\x93 \xc4\xafvairioms med\xc5\xbeiagoms ir gaminiams bei \xc4\xafranki\xc5\xb3 dalims gal\xc4\x85sti, \xc5\xa1lifuoti, valyti skirtas elektrinis \xc4\xafrankis, turintis \xc4\xafvairios paskirties darbinius diskus. Paprastai gal\xc4\x85stuvu a\xc5\xa1trinami pagrindiniai pjaunamieji \xe2\x80\x93 kerpamieji \xc4\xafrankiai su a\xc5\xa1menimis (peiliai, kirviai, pj\xc5\xabklai, \xc5\xbeirkl\xc4\x97s, skustuvai)._NEWLINE_Gali b\xc5\xabti stacionar\xc5\xabs pramoniniai ir kompakti\xc5\xa1ki staliniai gal\xc4\x85stuvai, naudojami nam\xc5\xb3 dirbtuv\xc4\x97se. Universal\xc5\xabs gal\xc4\x85stuvai komplektuojami su didelio ir ma\xc5\xbeesnio gr\xc5\xabd\xc4\x97tumo galandimo akmenimis, taip pat galandimo disku, suporuotu su \xc5\xa1lifavimo juosta, \xc5\xa1veitimo \xc5\xa1epe\xc4\x8diu ir kt. Specializuoti \xc4\xafrankiai skirti gal\xc4\x85sti konkretiems instrumentams su lygiais, dantytais ir kitokios formos a\xc5\xa1menimis (gr\xc4\x85\xc5\xbet\xc5\xb3 galvut\xc4\x97ms, diskini\xc5\xb3 pj\xc5\xabkl\xc5\xb3 gele\xc5\xbet\xc4\x97ms, pjovimo grandin\xc4\x97ms ir t. t.).\n_START_SECTION_\nGal\xc4\x85stuvo konstrukcija\n_START_PARAGRAPH_\nDidesni\xc4\x85j\xc4\x85 gal\xc4\x85stuvo korpuso dal\xc4\xaf u\xc5\xbeima elektros variklis su atrama, \xc4\xaftvirtinta prie darbinio stalo. I\xc5\xa1 abiej\xc5\xb3 pusi\xc5\xb3 nuo variklio lygiagre\xc4\x8diai vienas nuo kito \xc4\xaftaisyti du skirtingo gr\xc5\xabd\xc4\x97tumo abrazyviniai diskai, skirti grubiam ir tiksliam ruo\xc5\xa1inio apdirbimui. Disk\xc5\xb3 dyd\xc5\xbeiai yra 150\xe2\x80\x93250 mm, storiai \xe2\x80\x93 16\xe2\x80\x9332 mm. Jie pridengti apsauginiais lieto metalo gaubtais, \xc4\xafrengti reguliuojami permatomi dangteliai apsaugoti operatori\xc5\xb3 nuo kibirk\xc5\xa1\xc4\x8di\xc5\xb3. Prie atviros galandimo disko dalies pritvirtinta reguliuojama atrama, \xc4\xaf kuri\xc4\x85 reikiamu kampu atremiamas a\xc5\xa1trinamas ruo\xc5\xa1inys._NEWLINE_Asinchroninis variklis u\xc5\xbetikrina palyginti nedidel\xc4\xaf sukimosi greit\xc4\xaf ir \xc5\xbeem\xc4\x85 triuk\xc5\xa1mo lyg\xc4\xaf. Darbin\xc4\x97 \xc4\xaftampa \xe2\x80\x93 220 V, naudojama galia \xe2\x80\x93 200\xe2\x80\x935000 V, laisvos eigos s\xc5\xabki\xc5\xb3 skai\xc4\x8dius \xe2\x80\x93 1380\xe2\x80\x932980 aps./min. (sausam galandimui), 90\xe2\x80\x93135 aps./min. (\xc5\xa1lapiam galandimui). Rinkoje egzistuoja ir akumuliatoriniai gal\xc4\x85stuv\xc5\xb3 modeliai (18 V).'